|  |  |
| --- | --- |
| NOVE LOGO SKOLY | ŠKOLA UMELECKÉHO PRIEMYSLUVodárenská 3, 080 01 PREŠOV |

Talentové skúšky pre uchádzačov o štúdium, konané v šk. roku 2019/2020, dňa 19.05.2020

**SKÚŠKA PRIESTOROVÉHO CÍTENIA**

Vašou úlohou je nakresliť technikou ceruzy zátišie na výkres formátu A3.

Postupujte nasledovne:

1. V **pravom hornom rohu** si ceruzkou vyznačte obdĺžnik o rozmeroch 6 x 5 cm.
2. **Do vnútra obdĺžnika napíšte perom kód, ktorý Vám bol zaslaný v mailovej pošte spolu so všeobecnými pokynmi k talentovej skúške (píšte dostatočne veľké a čitateľné písmená a číslice).**
3. Pripravte si na stole zátišie:

* na stôl položte látku (ideálne jednej farby) a pokrčte ju aby vytvorila nerovnomerné záhyby,
* jeden oblý predmet primeranej veľkosti (napr. tenisová lopta, jablko, citrón, pomaranč ...),
* dva hranaté predmety (napr. drevený hranolček, krabička od čaju, zubnej pasty, môžete ich obaliť do bieleho papiera alebo namaľovať bielou farbou aby nebolo vidno grafiku na krabičke),
* jednu vázu prípadne fľašu alebo džbán,

1. Predmety poukladajte na stôl tak, aby sa navzájom neprekrývali viac ako 50%.
2. Ideálne bude ak na zátišie bude dopadať svetlo len z jedného zdroja - z boku, napríklad stolná lampa.
3. Zabezpečte si odstup od zátišia 1 až maximálne 1,5 metra.

Odporúčaný čas na prácu je 90 minút. Vašou úlohou je zachytiť oblé, hranaté predmety a drapériu, ktoré tvoria zátišie. Pracujte v zmenšenej mierke tak, že všetky časti zátišia zmenšíte rovnako. Načrtnite hlavné štrukturálne línie a správne umiestnite predmety na Váš formát tak, aby bolo zreteľné, že dané predmety sú uložené na stole.

Všímajte si tvar predmetov, ich umiestnenie a porovnávajte ich veľkosti vzájomne. Ďalej si všímajte, ktoré predmety sú vpredu, ktoré vzadu, celkovú šírku a výšku kompozície.

Využívajte hrúbku a intenzitu ťahu mäkkej ceruzy. Potom môžete pristúpiť k tieňovaniu.

Všímajte si, z ktorej strany prichádza svetlo, v ktorých častiach majú predmety vlastný tieň a kde je tieň vrhnutý. Tieňovaním rôznym spôsobom vystihnite, ktorý z predmetov je najsvetlejší, tmavý a najtmavší. Pracujte vždy ceruzou. Je dovolené používať gumu, no všetky pomocné čiary môžu na práci ostať, nezníži to jej hodnotu.

**Kritériá hodnotenia:**

1. Kompozícia, zachovanie proporcií

2. Technika kresby ceruzou

3. Celkový dojem, čistota prevedenia